Source: http://www.bihon.ro/pe-locul-ii-in-cupa-romaniei/1340729
Timestamp: 2017-11-21 02:34:45+00:00

Document:
Pe locul II în Cupa României - BIHON
Pe locul II în Cupa României
la	6. octombrie 2013 17:33
Echipa orădeană, alături de antrenorul emerit Nicolae Ille FOTO: SCRIMA.INFO
Spadasinii de la CSM Oradea s-au situat pe podium atât la individual cât şi pe echipe.
La Constanţa au avut loc întrecerile Cupei României la spadă pentru seniori, competiţie care a relevat evoluţiile remarcabile ale sportivilor de la CSM Oradea, pregătiţi de antrenorul emerit Nicolae Ille.
În întrecerea individuală au luat startul 45 de concurenţi. Lucian Ciovică (CSM Oradea), spadasin care a devenit în acest an campion naţional la tineret şi vicecampion naţional la juniori, a ajuns până în finală, unde a fost învins de ex-orădeanul Tardi Otto (CSU Târgu Mureş), scor 9-15. În semifinale, Ciovică a trecut de coechipierul său Andrei Timoce, scor 15-8. Timoce a trebuit astfel să se mulţumească cu medalia de bronz, după ce l-a bătut în finala mică pe Tatian Bolboceanu (CSM Craiova), scor 15-9. Un alt spadasin orădean, Robert Rigo s-a situat pe locul 8 la individual.
CSM a disputat finala
La concursul pe echipe au participat formaţiile CSM Oradea, CSA Steaua, CS Satu Mare, CSM Craiova, CSU Craiova, LPS Craiova, CSU Târgu Mureş, CSŞ nr. 1 Constanţa şi Farul Constanţa. În primul tur, CSM Oradea a dispus de Farul Constanţa, scor 45-33, iar în semifinale a învins CSM Craiova, scor 45-36. În finală, echipa orădeană a întâlnit tradiţionala rivală CS Satu Mare, în faţa căreia a pierdut după o dispută foarte echilibrată, scor 31-35. CSM Oradea a obţinut astfel medaliile de argint ale Cupei României. Echipa orădeană a avut componenţa: Andrei Timoce, Lucian Ciovică, Robert Rigo, Marius Badea, Valentin Popa. În finala mică s-au întâlnit CSM Craiova şi CSU Craiova, medalile de bronz revenindu-le celor de CSM Craiova.
„Am cucerit trei medalii din cele patru câte am fi putut să obţinem în total la Cupa României, la individual şi pe echipe. Rămâne regretul că nu am câştigat nicio medalie de aur. Sunt mulţumit de rezultate, dar tot timpul se poate spune că se putea mai mult. Am progresat faţă de Campionatul Naţional, unde am obţinut medaliile de bronz. Sperăm ca anul viitor să urmeze medaliile de aur”, ne-a declarat antrenorul emerti Nicolae Ille.
Cupa României la spadă feminin va avea loc peste două săptămâni, la Bucureşti.

References: CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM